Skool geruk deur seun (16) se doodJacques le Roux. Foto: Verskaf Helpmekaar Kollege in Johannesburg is die week geruk deur die dood van ŉ gr. 10-leerder. Jacques le Roux (16) het na bewering Woensdagoggend in sy ouerhuis in Johannesburg selfmoord gepleeg. Klaus König, skoolhoof van Helpmekaar Kollege, het gesê almal by die skool was geskok oor die nuus. “Dit is ŉ ongelooflike hartseer saak. Ons fokus by die skool is om nou Jacques se nagedagtenis te eer en terselfdertyd soveel as moontlik ondersteuning aan sy familie, vriende en al die leerders by die skool te bied,” het hy gesê. Volgens König staan die skool se opvoedkundige en kliniese sielkundiges die leerders by sedert hulle van Le Roux se dood gehoor het. Ontlontingsessies met Jacques se jaargroep en die hele skool is gehou. “Ek onthou Jacques as ŉ liewe seun, wat goed by die skool aangepas het en gewild was onder sy vriende. As ek aan hom dink, onthou ek die seun met die bokkie-oë, wat net wou goed doen en graag deelgeneem het aan aktiwiteite by die skool. Hy was ŉ wonderlike kind.” Mardene, Jacques se ma, het haar seun intussen beskryf as “almal se lieflingkind”. ŉ Gedenkdiens vir Jacques word Dinsdag om 11:00 in die Melville NG-kerk gehou. Jacques word oorleef deur sy ouers, Stefan en Mardene en sy ouer broer, Estian, wat tans aan die Universiteit Stellenbosch studeer. Maroela Media het vroeër berig Jerry Goddard (15), ŉ gr. 9-leerder aan die Hoërskool Sand du Plessis in Bloemfontein, het op 14 Maart selfmoord gepleeg. Jerry se stiefpa en ŉ buurseun het op sy liggaam in die motorhuis van die gesin se huis in Wilgehof afgekom waar hy homself na bewering opgehang het. Lees meer hier.